Bruselj, 14.7.2004

KOM(2004) 494 končno

2004/0166 (AVC)

Predlog

UREDBA SVETA

o ustanovitvi kohezijskega sklada

(ki ga je predložila Komisija)

OBRAZLOŽITVENI MEMORANDUM

Pogodba (ES) v členu 161, odstavek 2, določa, da Kohezijski sklad zagotovi finančna sredstva za izvajanje intervencij na področju okolja in prometne infrastrukture vseevropskih omrežij.

Z Uredbo (ES) št. 1164/94 je bil ustanovljen Kohezijski sklad in prvič določen okvir njegovega izvajanja. Ta uredba je bila v nadaljevanju dopolnjena z Uredbo (ES) št. 1264/1999 in Uredbo (ES) št. 1265/99. Po širitvi Unije 1. maja 2004 se Kohezijski sklad uporablja v desetih novih državah članicah do konca leta 2006, prav tako kot v treh državah članicah, ki so bile že pred tem upravičene do konca obdobja 2000-2006 (Španiji, Portugalski, Grčiji).

V okviru programskega obdobja 2007-2013 Uredba (ES) Št. [...] določa splošne določbe o Strukturnih skladih in o Kohezijskem skladu in predvideva, da Kohezijski sklad prispeva k zbliževanju držav članic in najmanj razvitih regij s pomočjo finančne udeležbe v operativnih programih, ki se izvajajo v okviru tega cilja. Dejansko se v okviru reforme sistema izvajanja kohezijske politike, napovedane v tretjem poročilu o koheziji, ki ga je Komisija sprejela februarja 2004, intervencije Kohezijskega sklada vključujejo v večletno programiranje Strukturnih skladov z vključevanjem intervencij v obliki velikih projektov. Ta reforma, čeprav ohranja osnovna načela, ki dajejo vrednost tej politiki (večletno programiranje, partnerstvo, vrednotenje, deljeno upravljanje), temelji na globalnem ravnovesju med izboljšavo strateške dimenzije po eni strani in poenostavitvijo sistema izvajanja, zlasti z zmanjšanjem števila skladov, s poenostavitvijo programiranja, z razjasnitvijo vloge držav članic in vloge Komisije pri finančnem upravljanju in nadzoru, kakor tudi s prilagoditvijo načinov izvajanja zlasti glede na intenzivnost prispevka Skupnosti.

Dejavnosti, ki jih Kohezijski sklad financira na področju vseevropskih prometnih omrežij, morajo biti skladne s smernicami o vseevropskih omrežjih, ki jih je sprejel Svet in so zajete v Odločbi (ES) 1692/96, kakor je bila spremenjena.

Intervencije Kohezijskega sklada na področju okolja prispevajo k doseganju ciljev politike Unije iz člena 174 Pogodbe.

Pristop novih držav članic 1. maja 2004, ki so vse upravičene do pomoči iz Kohezijskega sklada, ter nove in velike finančne potrebe v teh državah, upravičujejo razširitev področja intervencije Sklada.Tako lahko Sklad financira tudi dejavnosti na področjih, ki spodbujajo trajnostni razvoj in imajo jasno okoljsko razsežnost, kakor so učinkovita raba energije in obnovljive energije, ter na področju prometa izven vseevropskih omrežij železnica, rečne in morske plovne poti, ukrepi multimodalnega prometa in njihova medobratovalnost, nadzor obsega cestnega in zračnega prometa, mestnega prevoza, ki ne onesnažuje okolja, in načinov kolektivnega prevoza. Ta razširitev področja intervencij je skladna z ustreznimi določbami Pogodbe in s prednostnimi nalogami, ki jih je določil Evropski svet v Lizboni (marca 2000) in v Göteborgu (junija 2001).

Cilj te uredbe je določiti nalogo Kohezijskega sklada in posebna podrobna pravila, zlasti glede pogojne pomoči in področja uporabe Sklada.

Države članice, ki so upravičene do sredstev iz Kohezijskega sklada, morajo izpolniti pogoje iz Pogodbe, ki so določeni za konvergenčne programe, in pogoje glede čezmernega finančnega primanjkljaja za države članice, ki so v ekonomski in monetarni uniji. Pogoj za pomoč iz Kohezijskega sklada je izpolnjevanje teh pogojev. Če Svet na predlog Komisije ugotovi čezmerni javnofinančni primanjkljaj in da zadevna država članica ni sprejela nobenega učinkovitega ukrepa, se obveznosti Kohezijskega sklada opustijo od 1.januarja naslednjega leta. Ta opustitev preneha, ko Svet v enakih pogojih ugotovi, da je zadevna država članica sprejela popravne ukrepe, ki omogočajo ponovno vzpostavitev razmer, ki so skladne s Pogodbo in določbami Sveta.

2004/0166 (AVC)

Predlog

UREDBA SVETA

o ustanovitvi kohezijskega sklada

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti ter zlasti drugega pododstavka člena 161 Pogodbe,

ob upoštevanju predloga Komisije[1],

ob upoštevanju privolitve Evropskega parlamenta[2],

ob upoštevanju mnenja Evropskega ekonomsko-socialnega odbora[3],

ob upoštevanju mnenja Odbora regij[4],

ob upoštevanju naslednjega:

Uredba (ES) št. [...] o splošnih določbah Evropskega sklada za regionalni razvoj, Evropskega socialnega sklada in Kohezijskega sklada[5] vzpostavlja okvir, ki zajema dejavnost strukturnih skladov in Kohezijskega sklada, pri tem pa določa zlasti cilje, načela in pravila partnerstva, programiranja, vrednotenja in upravljanja. Zato je treba določiti nalogo Kohezijska sklada glede na ta novi okvir in glede na nalogo, določeno v Pogodbi, in zaradi jasnosti nadomestiti Uredbo Sveta (ES) št. 1164/94 z dne 16. maja 1994 o ustanovitvi Kohezijskega sklada[6].

Projekti, ki jih financira Kohezijski sklad na področju vseevropskih omrežij, morajo biti skladni s smernicami o teh omrežjih, ki sta jih sprejela Svet in Evropski parlament. Da bi osredotočili prizadevanja, morajo imeti prednost projekti, ki so v evropskem interesu, kakor je določeno v Odločbi Evropskega parlamenta in Sveta (ES) št. 1692/96/ES z dne 23. julija 1996 o smernicah Skupnosti za razvoj vseevropskega prometnega omrežja[7].

Skupnost lahko prek Kohezijskega sklada prispeva k dejavnostim, katerih namen je doseči cilje politike Skupnosti na področju okolja, predvidene v členu 174 Pogodbe. V skladu z odstavkom 5 člena 175 Pogodbe in brez poseganja v načelo, da obremenitve plača povzročitelj, Svet lahko odloči o finančni pomoči iz Kohezijskega sklada, če je ukrep na podlagi odstavka 1 navedenega člena povezan z nesorazmerno visokimi stroški za organe države članice.

Intervencije Kohezijskega sklada morajo upoštevati prednostne naloge razširjene Evrope in zlasti tiste, ki jih določil Evropski svet v Göteborgu na področju okolja, ki vodijo v trajnostni razvoj.

Uredba (ES) št. [...] določa, da mora biti upravičenost izdatkov ugotovljena na nacionalni ravni, razen v nekaterih izjemnih primerih, za katere je treba določiti posebna pravila. Izjeme, ki se nanašajo na Kohezijski sklad, morajo biti natančno opredeljene.

Pravila o pogojenosti prejemanja finančne pomoči se bodo še naprej uporabljala v skladu spogoji ekonomske konvergence, določenimi v členu 104, in ob upoštevanju potrebe po razpolaganju z zdravimi javnimi financami. Glede na to morajo države članice, ki so v ekonomski in monetarni uniji, začeti izvajati programe za stabilnost, in države, ki niso v ekonomski in monetarni uniji, konvergenčne programe, opredeljene v Uredbi Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik, ki morajo dopuščati izpolnjevanje pogojev ekonomske konvergence iz člena 104 Pogodbe -

SPREJEL NASLEDNJO UREDBO:

Člen 1

Ustanovitev in naloga Kohezijskega sklada

Kohezijski sklad (v nadaljevanju: Sklad) je nastal s ciljem prispevati h krepitvi ekonomske, socialne in teritorialne kohezije Skupnosti, z namenom spodbujati trajnostni razvoj.

Sklad mora prispevati k financiranju programov, ki podpirajo cilje, določene v Pogodbi.

Sklad urejajo določbe Uredbe (ES) št. [...] in določbe te uredbe.

Člen 2

Področje uporabe pomoči

Sklad posreduje na uravnotežen in ustrezen način na naslednjih področjih in upošteva posebne potrebe po naložbah in infrastrukturi v posamezni državi članici upravičenki:

1) vseevropska prometna omrežja in zlasti prednostni projekti v evropskem interesu, kakor so določeni v Odločbi (ES) št. 1692/96/ES;

2) uresničevanje ciljev iz člena 174 Pogodbe v skladu s prednostnimi nalogami okoljevarstvene politike Skupnosti, na podlagi programa politike in ukrepanja na področju okolja;

3) področja, ki spodbujajo trajnostni razvoj in predstavljajo jasno okoljsko razsežnost, kakor so učinkovita raba energije in obnovljive energije, ter na področju prometa izven vseevropskih omrežij železnica, rečne in morske plovne poti, ukrepi multimodalnega prometa in njihova medobratovalnost, nadzor obsega cestnega in zračnega prometa, mestnega prevoza, ki ne onesnažuje okolja, in načinov kolektivnega prevoza.

Člen 3

Upravičenost izdatkov

Naslednji izdatki niso upravičeni do sredstev Sklada:

1) DDV,

2) pasivne obresti,

3) nakup zemljišča v znesku, ki presega 10 % skupnih upravičenih izdatkov zadevnega posla,

4) nastanitev,

5) razgradnja jedrskih elektrarn.

Člen 4

Pogojna pomoč Sklada

Za finančno pomoč Sklada se uporabljajo naslednji pogoji.

Če Svet:

a) v skladu z določbami člena 104(6) Pogodbe ugotovi, da v državi članici obstaja čezmerni javnofinančni primanjkljaj in

b) v skladu z določbami člena 104(8) Pogodbe odloči, da zadevna država članica v odgovor na priporočilo Sveta v smislu določb člena 104(7) Pogodbe ni sprejela učinkovitih ukrepov ali da so se sprejeti ukrepi pokazali za neprimerne,

se odloči opustiti celotno finančno pomoč Sklada ali del pomoči zadevni državi članici od 1.januarja naslednjega leta. Odločba o opustitvi se nanaša na obveznosti.

Svet odloči, da bo prekinil opustitev finančne pomoči Sklada, če ugotovi, da je zadevna država članica uvedla učinkovite popravne ukrepe. Komisija sprejme potrebne ukrepe, da se obveznosti, ki so bile predmet opustitve, ponovno vključijo v proračun.

Svet sprejema odločitve iz odstavkov 2 in 3 s kvalificirano večino na predlog Komisije.

Člen 5

Prehodne določbe

Ta uredba ne posega v potek ali na spremembo, vključno s popolno ali delno ukinitvijo intervencije, ki jo odobrita Svet ali Komisija na podlagi Uredbe (ES) št. 1164/94 pred 1.januarjem 2007.

Vloge, predložene v okviru Uredbe (ES) št. 1164/94, ostanejo veljavne.

Člen 6

Razveljavitev

Uredba (ES) št. 1164/94 se razveljavi s 1. januarjem 2007.

Sklici na Uredbo (ES) št. 1164/94 se štejejo kot sklici na to uredbo.

Člen 7

Klavzula o pregledu

Svet pregleda to uredbo najpozneje 31. decembra 2013 v skladu s členom 161 Pogodbe.

Člen 8

Začetek veljavnosti

Ta Uredba začne veljati dvajseti dan po objavi v Uradnem listu Evropskih skupnosti.

Uporablja se od 1.januarja 2007.

Ta uredba je v celoti zavezujoča in se neposredno uporablja v vseh državah članicah.

V Bruslju, [...]

Za Svet

Predsednik

[...]

[1] UL C [...] z dne [...], str. [...].

[2] UL C [...] z dne [...], str. [...].

[3] UL C [...] z dne [...], str. [...].

[4] UL C [...] z dne [...], str. [...].

[5] UL L [...]z dne [...], str.. [...].

[6] UL L 130 , 25.5.1994, str. 1. Uredba, nazadnje spremenjena z Aktom o pristopu leta 2003.

[7] UL L 228, 9.9.1996, str. 1.